open-index/open-wikipedia-markdown huggingface dataset:
Guled & Nasra

**Guled & Nasra** on Khadar Ahmedin ohjaama ja käsikirjoittama suomalais-saksalais-ranskalaisena yhteistuotantona tehty draamaelokuva vuodelta 2021.

Kansainvälisesti elokuvaa on esitetty nimellä *The Gravedigger’s Wife.*

Elokuva on Ahmedin ensimmäinen pitkän näytelmäelokuvan ohjaus ja se kuvattiin Djiboutissa.

*Guled & Nasra* on ensimmäinen suomalaiselokuva, joka on kuvattu kokonaan Afrikan mantereella. Se on myös ensimmäinen somalinkielinen suomalaiselokuva. Sitä pidetään maailman ensimmäisenä kansainvälisenä ammattituotantona, jossa puhutaan somalin kieltä.

Elokuvan teemoja ovat rakkaus, ystävyys, perhe-elämä sekä uhrautuminen. Se kertoo haudankaivaja Guledista, jonka vaimo Nasra sairastuu munuaissairauteen. Guled pyrkii pelastamaan Nasran hengen ja päättää kerätä kokoon tarvittavat rahat leikkausta varten.

## Näyttelijät

## Tuotanto
Elokuva on kansainvälinen tuotanto. Sen ohjaaja ja käsikirjoittaja Khadar Ayderus Ahmed on somalitaustainen, mutta asuu Suomessa. Näyttelijät ovat syntyisin Somaliasta, mutta Abdi asuu Suomessa ja Warsame Kanadassa.

Tuotantoon on tullut rahaa Saksasta ja Ranskasta. Tuotannon päävastuullinen on suomalainen elokuvayhtiö Bufo.

Kuvauksen ja lavastuksen päävastuulliset ovat Suomesta. Leikkaaja ja säveltäjä ovat saksalaisia. Äänisuunnittelijat ja miksaajat ovat Saksasta ja Suomesta. Puvustaja tuli ranskalaisen rahoituksen kautta.

## Palkinnot ja ehdokkuudet
Elokuva valittiin vuoden 2021 Cannesin elokuvajuhlien Kriitikoiden viikko -esityssarjaan ensimmäisenä suomalaisena pitkänä elokuvana.

Afrikkalaisilla elokuvajulilla Nigerian Lagosissa elokuva sai viisi Afrikan elokuva-akatemian palkintoa. Se sai parhaan elokuvan palkinnon. Lisäksi Omar Abdi palkittiin parhaana miesnäyttelijänä, Nadine Otsobogo-Boucher sai palkinnon parhaasta maskeeraussuunnittelusta ja Antti Nikkinen lavastuksesta. Se sai myös Ousmane Sembene -palkinnon, joka myönnetään parhaalle afrikkalaisella kielellä puhutulle elokuvalle.

Toronton elokuvajuhlilla sille myönnettiin elokuvataiteen monimuotoisuutta edistävä Amplify Voices Award.

Se palkittiin Afrikan suurimman elokuvafestivaalin Fespacon pääpalkinnolla, 30 000 euron arvoisella Golden Stallion -palkinnolla.

Se valittiin Somalian ehdokkaaksi tavoittelemaan Oscar-palkintoa ei-englanninkielisten elokuvien sarjassa. Se oli Somalian ensimmäinen Oscar-ehdokas. Se ei kuitenkaan päässyt kilpailussa loppupeleihin saakka.

Se valittiin ehdolle Jussi-palkinnon saajaksi yhdeksässä kategoriassa: paras elokuva, ohjaus, naispääosa, miespääosa, käsikirjoitus, musiikki, lavastussuunnittelu, pukusuunnittelu ja maskeeraussuunnittelu. Se voitti palkinnoista kaksi: musiikista palkittiin Andre Matthias ja pukusuunnittelusta Anu Gould.

## Arvosteluja

## Lähteet
Anderson (Etelä-Carolina)

**Anderson** on kaupunki Yhdysvaltain Etelä-Carolinassa. Se sijaitsee Andersonin piirikunnassa, osavaltion koillisosissa. Siellä asuu 27&nbsp;676 asukasta. Väestö kasvoi vuosina 2010–2019 noin 1&nbsp;200 asukkaalla eli 4,7 prosentilla. 54,7 prosenttia asukkaista on naisia.

Anderson nimettiin vuonna 1741 syntyneen Robert Andersonin mukaan. Kaupunki perustettiin joulukuussa 1826.

## Lähteet
Janjanbureh

**Janjanbureh** tai **Janjangbureh** (ennen vuotta 1995 Georgetown) on kaupunki Gambiassa ja myös Central Riverin alueen hallinnollinen keskus. Siellä asuu 3&nbsp;789 asukasta, joista reilu kolmannes on alle 14-vuotiaita. Kaupungin väestöstä pieni enemmistö on miehiä.

Kaupunki perustettiin vuonna 1823.

## Lähteet
Brikama

**Brikama** tai **Birikama** on kaupunki Gambian rannikolla, maan länsiosissa. Se sijaitsee maan pääkaupungista Banjulista 35 kilometriä lounaaseen.

Brikamassa asuu 730&nbsp;895 asukasta, ja naisia on noin 20&nbsp;000 enemmän kuin miehiä.

## Lähteet

## Aiheesta muualla
Sara-Ella Kemppainen

**Sara-Ella Kemppainen** (s. 19. marraskuuta 1999) on suomalainen pesäpalloilija. Kemppainen edustaa Superpesiksessä pelaavaa Manse PP:tä. Hän on pelannut Superpesistä myös kasvattajaseurassaan Kempeleen Kirissä. Manse PP:ssä pelatessaan Kemppainen saavutti SM-hopean kaudella 2020. Hän pelaa ulkokentällä polttolinjassa. Kemppainen on pelannut urallaan 114 Superpesiksen runkosarjaottelua. Näissä hän on lyönyt yhdeksän kunnaria ja 49 tavallista juoksua, tuonut 66 juoksua ja kerännyt 311 kärkilyöntiä. Kemppainen on pelannut urallaan 25 Superpesiksen ylempää pudotuspeliottelua. Näissä hän on lyönyt kolme tavallista juoksua, tuonut seitsemän juoksua ja kerännyt 47 kärkilyöntiä. Tilastot päivitetty 15. heinäkuuta 2021.

## Lähteet
Hatogaya

**Hatogaya** () on Japanin entinen kaupunki ja nykyinen Kawaguchin kaupungin osa Honshūn saarella Kansain alueella Saitaman prefektuurissa. Kaupungin alue sijaitsee Kawaguchin keski- ja eteläosassa Ōmiyan ylängön reunalla. Etelässä se rajautuu Tokion metropolin Adachin erillisalueeseen. Ennen lakkauttamistaan kaupungissa oli 60&nbsp;908 asukasta (vuonna 2010) ja sen pinta-ala oli 6,22 neliökilometriä.

Edo-kaudella 1600–1800-luvuilla Hatogaya kehittyi Nikkōhon johtavan tiereitin pysähdysasemana ja Shibajoen varren markkinapaikkana. Hatogayan maaseutukaupunki itsenäistyi Kawaguchista vuonna 1950, ja kaupunkioikeudet sille myönnettiin vuonna 1967. Se kuitenkin liitettiin takaisin Kawaguchiin vuonna 2011. Hatogayan alue on lähes täysin kaupungistunut, mutta siellä harjoitetaan myös puuntaimien ja leikkokukkien viljelyä.

Hatogayaa palvelee Saitama-pikarautatie, jolle harjoitetaan vastavuoroista läpiajoliikennettä Tōkyō metron Nanboku-linjalta.

## Kuvia

Tiedosto:Hatogayacity hall.jpg|Hatogayan entinen kaupungintalo
Tiedosto:Saitama-Railway-Hatogaya-station in Hatogaya civic center Saitama Japan.jpg|Hatogayan rautatieasema


## Lähteet

## Aiheesta muualla

*Hatogayan kaupungin entiset internetsivut
Hohtosyvänneahven

**Hohtosyvänneahven** (*Epigonus telescopus*) on syvänneahveniin kuuluva kalalaji. Lajia tavataan syvistä vesistä useista valtameristä.

## Koko ja ulkonäkö
Hohtosyvänneahven voi kasvaa suurimmillaan 75 cm pitkäksi ja tyypillinen pituus on alle 55 cm. Laji on ruumiinrakenteeltaan pitkänomainen ja sen suu ja silmät ovat suuret. Selkäeviä on kaksi. Hohtosyvänneahven on väriltään musta tai ruskehtavan violentti ja suomuissa on helmiäismäinen kiilto.

## Levinneisyys ja elintavat
Hohtosyvänneahvenen levinneisyys on laaja ulottuen Atlantilla Islannista Etelä-Afrikkaan ja Välimerelle. Lisäksi sitä tavataan Australiasta Uuteen-Seelantiin. Kala elää lähellä pehmeää pohjaa vedenalaisten rotkojen reunoilla useimmiten 3&ndash;800 metrin syvyydessä, mutta sitä on tavattu jopa 1&nbsp;200 metrin syvyydestä. Nuoret ja pienet yksilöt liikkuvat matalammissa vesissä kuin täysikasvuiset. Hohtosyvänneahvenen ravintoa ovat erityisesti äyriäiset, mutta se syö myös kaloja ja mustekaloja. Lajin lisääntymisaika on touko-kesäkuussa. Hohtosyvänneahvenen saavuttaa sukukypsyyden vasta noin 35 vuoden iässä ja voi elää jopa yli satavuotiaaksi.

Hohtosyvänneahventa kalastetaan trooleilla ja se on sekä kohde että sivusaalis.

## Lähteet
Dinosaurus (dokumenttielokuva)

**Dinosaurus** on Veikko Aaltosen ohjaama suomalainen dokumenttielokuva vuodelta 2021.

Elokuva on henkilödokumentti suomalaisesta elokuvaohjaajasta Rauni Mollbergista (1929–2007). Elokuva luo katsauksen Mollbergin uraan ja elokuviin ja siinä haastatellaan useita hänen työtovereitaan, yhteistyökumppaneitaan sekä nykypäivän elokuvaohjaajia. Aaltonen on itse työskennellyt Mollbergin kanssa 1970-luvun lopulta lähtien, jolloin hän oli Milka-elokuvassa Mollbergin assistenttina sekä käsikirjoittajana ja Tuntematon sotilas -elokuvassa apulaisohjaajana ja käsikirjoittajana. Elokuvassa tuodaan myös kriittisessä valossa esiin Molbergin käyttämiä työskentelytapoja ja hänen käytöstään elokuvien kuvauksissa.

## Lähteet
Francesco Alberoni

**Francesco Alberoni** (31. joulukuuta 1929 Borgonovo Val Tidone, Italia – 14. elokuuta 2023 Milano, Italia) oli italialainen sosiologi. Hänen tunnetuimpia teoksiaan ovat *Rakastuminen* (*Innamoramento e amore*, 1979),  *Erotiikka* (*L'erotismo*, 1986) ja *Kateus* (*Gli invidiosi*, 1991). Hän toimi professorina eri yliopistoissa ja Italian valtiollisen yleisradioyhtiön RAIn johtotehtävissä.

Alberonin teoksessa *Il volo nuziale* (1992, suom. *Häälento*, 1995) hän kuvaa parinmuodostusta baaritiskiperspektiivin yläpuolelta. Hän näkee naisten liikkeen kohti halutuimpia miehiä. Hän katsoo, että naista vetää puoleensa sellainen mies, jota oman yhteisön jäsenet pitävät parhaana ja haluttavimpana. Nuorilla naisilla taas on yhteiskunnassa kohtalaisen korkea arvoaste. Nuoret tytöt voivat siis kirjoittajan mukaan hakea partneria halutuimpien miesten keskuudesta.

Alberonista tuli vuonna 1964 Università Cattolica del Sacro Cuoren sosiologian professori, ja vuosina 1968–1970 hän oli Trenton yliopiston rehtorina. Tämän jälkeen hän toimi professorina Catanian ja Milanon yliopistoissa. Yleisradioyhtiö RAIn johtajana hän oli vuodet 2002–2005 ja Centro Sperimentale di Cinematografian presidenttinä 2002–2012.

## Teoksia

**L'elite senza potere* (1963)
**[[Statu Nascenti]]* (1968)
**Classi e generazioni* (1970)
**Italia in trasformazione* (1976)
**Movimento e istituzione* (1977)
**Innamoramento e amore* (1979, suom. *Rakastuminen*, 1984)
**Le ragioni del bene e del male* (1981)
**L'albero della vita* (1982)
**L'amicizia* (1984, suom. *Ystävyys*, 1989)
**L'erotismo* (1986, suom. *Erotiikka*, 1988)
**I giovani verso il Duemila* (1986)
**Pubblico & privato* (1987)
**L'altruismo e la morale* (1989, suom. *Hyvä ja paha*, 1990)

**Genesi* (1989)
**Gli invidiosi* (1991, suom. *Kateus*, 1993)
**Il volo nuziale* (1992, suom. *Häälento*, 1995)
**Valori* (1993)
**L'ottimismo* (1994)
**Ti amo* (1996)
**Il primo amore (1997)
**Abbiate coraggio* (1998)
**Le sorgenti dei sogni* (2000)
**La speranza* (2001)
**L'arte del commando (2002)
**Il mistero dell'innamoramento* (2003)
**Sesso e amore* (2005)

## Lähteet

## Aiheesta muualla
*
Kreeta-Maria Kivioja

**Kreeta-Maria Kivioja** (s. 1986 Kaustinen) on suomalainen toimittaja ja uutisankkuri, joka työskentelee Yle Uutisissa. Hän aloitti uutisankkurina Ylen aamussa kesällä 2020 ja Ylen iltauutisissa toukokuussa 2021. Kivioja työskenteli vuosina 2012–2016 Yle Kokkolassa, ja vuodesta 2016 lähtien hän on toiminut Ylen Uutisluokan parissa.

Kivioja on kotoisin Kaustiselta, ja hän valmistui ylioppilaaksi Kaustisen musiikkilukiosta vuonna 2005. Tämän jälkeen Kivioja aloitti opinnot Tampereen yliopistossa, jossa hän opiskeli valtio-oppia ja journalismia. Koulutukseltaan hän on yhteiskuntatieteiden maisteri, pääaineenaan journalismi.

## Lähteet
Elgin (Illinois)

**Elgin** on kaupunki Illinoisin pohjoisosissa, Yhdysvalloissa. Kaupunki sijaitsee Cookin ja Kanen piirikunnissa. Kaupungissa asuu 110&nbsp;849 asukasta. Kaupunki perustettiin vuonna 1835.

## Väestö
Kaupungin väestö on kasvussa. Kaupungin 110&nbsp;849 asukkaasta 50,4 prosentin enemmistö on naisia. Reilu neljännes asukkaista on syntynyt ulkomailla. Yhdessä kotitaloudessa asuu keskimäärin tasan kolme henkilöä. Alle puolessa kotitalouksista puhutaan englantia.

## Historia
Elgin perustettiin vuonna 1835 noin 60 kilometrin päähän Chicagosta.

## Lähteet
Tom Kilburn

**Tom Kilburn** (11. elokuuta 1921 West Yorkshire, Englanti &ndash; 17. tammikuuta 2001 Manchester) oli brittiläinen tietojenkäsittelytieteilijä, joka vaikutti merkittävästi varhaiseen tietokoneiden suunnitteluun.

Kilburn tapasi Freddie Williamsin Telecommunications Research Establishmentissa (TRE) ja toisen maailmansodan jälkeen työskenteli Williamsin kanssa Williams-Kilburn-putken parissa. Tämä johti Small-Scale Experimental Machinen (SSEM) kehitykseen, joka johti Manchester Mark I:n kehitykseen.
Max Newmanin vaikutuksesta Williams ja Kilburn päätyivät Manchesterin yliopistoon ja kuulivat Alan Turingin työstä.

Kilburnin johdolla Manchesterin yliopistossa esiteltiin transistoroidun tietokoneen prototyyppiä 16. marraskuuta 1953. Richard Grimsdale ja Douglas Webb esittelivät 48-bittistä tietokonetta, joka johti Metrovick 950-tietokoneen valmistukseen.

Kilburn osallistui myös Atlas-tietokoneen kehitykseen ja hänet nimettiin professoriksi vuonna 1960. MU5-tietokoneen kehitys alkoi vuonna 1966 ja sitä käytettiin ensi kerran vuonna 1972.

## Lähteet
Henrik Nordbrandt

**Henrik Nordbrandt** (21. maaliskuuta 1945 Kööpenhamina, Tanska – 31. tammikuuta 2023) oli tanskalainen runoilija. Hänen esikoisrunokokoelmansa *Digte* ilmestyi 1966. Tyylillisesti hän on modernisti, ja aiheet ovat usein Turkista ja Kreikasta. Hän opiskeli Kööpenhaminan yliopistossa itämaisia kieliä ja oleskeli paljon Välimeren maissa. Hän oli Tanskan akatemian jäsen vuodesta 2014.

## Palkinnot ja tunnustukset
* Kultaiset laakerit -kirjallisuuspalkinto: 1995
* Pohjoismaiden neuvoston kirjallisuuspalkinto: 2000
* Ruotsin Akatemian pohjoismainen palkinto: 1990
* Tanskan akatemian palkinto

## Suomennettuja runoja
;Lähde
* Harpunsoiton oppitunti, suom. Senta Teräsalmi, antologiassa *80–90: pohjoismainen antologia*, Helsinki: Laatusana 1990  Runo on teoksesta *84 digte* (1984).

J. K. Ihalaisen suomentamia runoja julkaisussa *[[Kirjo (lehti)|Kirjo: kirjallisuus- ja kulttuurilehti]]*, 2002; nro 3
* Esimerkki
* Meidän rakkautemme on kuin Byzantion
* Minne tahansa matkustammekin
* Uni metsästä
* Uni raitiovaunusta
* Valheita

## Lähteet
Jevgeni Permjak

**Jevgeni Andrejevitš Permjak** (, oikea sukunimi *Vissov*; 31. lokakuuta 1902 Perm – 17. elokuuta 1982 Moskova) oli venäläinen neuvostokirjailija.

Jevgeni Permjak kasvoi Votkinskissa, työskenteli eri ammateissa ja valmistui Permin yliopistosta vuonna 1930. Hän aloitti näytelmäkirjailijana ja kirjoitti toisen maailmansodan jälkeen opettavaisia lastenkirjoja ja myöhemmin propagandistisia ”aikuisten satuja”. Romaanissa *Harmaa hukka* (*Skazka o serom volke*, 1960) Amerikkaan muuttanut maanviljelijä palaa kotikyläänsä, jossa hänen veljensä on kolhoosin puheenjohtajana.

## Suomennettu teos
* *Harmaa hukka*. Suom. Vieno Levänen. Moskova: Vieraskielisen kirjallisuuden kustannusliike, 1962.

## Lähteet
Boris Bednyi

**Boris Vasiljevitš Bednyi** (, 25. elokuuta 1916 nykyisen Krasnodarin aluepiirin Jaroslavskajan kylä – 22. helmikuuta 1977 Moskova) oli venäläinen neuvostokirjailja.

Boris Bednyi syntyi opettajan perheeseen. Hän kävi Maikopin metsäopiston ja valmistui insinööriksi Leningradin metsäteknisestä akatemiasta. Bednyi työskenteli uittotyömailla Komin ASNT:ssä ja Venäjän Kaukoidässä. Toisessa maailmansodassa hän jäi saksalaisten vangiksi.

Bednyi valmistui Gorkille nimetystä kirjallisuusinstituutista vuonna 1952 ja työskenteli myöhemmin sen opettajana. Hän kirjoitti etupäässä novelleja, joita julkaistiin muun muassa *[[Ogonjok]]*-lehdessä. Bednyin teoksista tunnetuin on pienoisromaani *Tytöt* (*Devtšata*, 1961), josta on tehty suosittu elokuva.

## Suomennettu teos
* *Tytöt*. Suom. Vuokko Ahvenainen. Moskova: Vieraskielisen kirjallisuuden kustannusliike, 1962 (toinen painos 1963).

## Lähteet
Aleksandr Lebedenko

**Aleksandr Gervasjevitš Lebedenko** (, 21. kesäkuuta 1892 Tšerkassy – 9. joulukuuta 1975 Leningrad) oli venäläinen neuvostokirjailija.

Itämaisia kieliä Pietarin yliopistossa opiskellut Lebedenko osallistui ensimmäiseen maailmansotaan ja Venäjän sisällissotaan. Hän työskenteli toimittajana ja matkusteli eri maissa ja kirjoitti matkakirjoja ja lastenkirjoja kansainvälisistä aiheista. Historialliset romaanit *Tjažolyi divizion* (”Raskas divisioona”, 1932) ja *Kasvoista kasvoihin* (*Litsom k litsu*, 1957) kuvaavat ensimmäistä maailmansotaa ja Venäjän sisällissotaa.

## Suomennettuja teoksia
* *Kiina eilen ja tänään*. Suom. Ludvig Kosonen. Leningrad: Kirja, 1931 (*Kipinän* kirjasto, 10).
* *Intia, Intia, Intia*. Suom. Ludvig Kosonen. Leningrad: Kirja, 1931 (*Kipinän* kirjasto, 11).
* *Kasvoista kasvoihin: romaani*. Suom. Urho Ruhanen. Moskova, Vieraskielisen kirjallisuuden kustannusliike, 1962.

## Lähteet
Kaikki isäni hotellit

**Kaikki isäni hotellit** (*The Hotel New Hampshire*) on Tony Richardsonin käsikirjoittama ja ohjaama draamakomediaelokuva vuodelta 1984. Se perustuu John Irvingin samannimiseen romaaniin ja kertoo isän hotellibisnesten perässä Yhdysvaltojen Mainesta Itävallan Wieniin muuttavasta perheestä. Pääosia näyttelevät Beau Bridges, Lisa Banes, Nastassja Kinski, Jodie Foster, Rob Lowe ja Seth Green.

*Helsingin Sanomien* Mikael Fränti kirjoitti elokuvan tv-esityksen alla 1991 sen olevan hämmentävä ja kysymyksiä herättävä, sillä käsikirjoittaja-ohjaaja Richardson on hänestä käsitellyt Irvingin hullua ja vakavaa, rönsyilevää ja monimerkityksellistä tarinaa arkailevasti. Näyttelijätyökään ei häntä vakuuta: ”Beau Bridges on ajoittain hieman kalpea isänä, hotellikapitalisti Win Berrynä, eikä Lisa Banes saa riittävästi ’lihaa ja verta’ oikeamieliseen Mary Berryyn, Irvingin äitiyden ilmentymään. Nastassja Kinski näyttää pörröisen herttaiselta wieniläisten jaksojen Susie-karhuna.” *[[Video-opas|Video-oppaassa]]* vuodelta 1994 Asko Alanen piti elokuvasovitusta mielikuvituksettomana yritelmänä, jonka kiinnostavin roolihahmo on täytetty koira. Hän antoi elokuvalle kaksi tähteä viidestä.

## Lähteet
Frida Vigdorova

**Frida Abramovna Vigdorova** (, 16. maaliskuuta 1915 Orša – 7. elokuuta 1965 Moskova) oli neuvostoliittolainen kirjailija.

Vigdorova syntyi opettajan perheeseen. Hän valmistui Moskovan pedagogisesta instituutista vuonna 1937 ja työskenteli venäjän kielen ja kirjallisuuden opettajana. Vidgorovan teosten aiheena on etupäässä lasten ja nuorison kasvatus. Romaani *Kodin onni* (*Semeinoje stšastje*, 1962) kertoo nuoren naisen kohtalosta ennen toista maailmansotaa ja sen aikana. Vidgorova tunnetaan myös kirjailija Iosif Brodskin (Joseph Brodsky) oikeudenkäynnistä tekemistään muistiinpanoista, jotka julkaistiin New Yorkissa vuonna 1965. Hän oli naimisissa satiirikko Aleksandr Raskinin kanssa.

## Suomennettu teos
* *Kodin onni*. Suom. Vieno Levänen. Moskova–Petroskoi: Edistys, 1965.

## Lähteet
Libor Zábranský

**Libor Zábranský** voi tarkoittaa seuraavia henkilöitä:

*Libor Zábranský, tšekkiläinen vuonna 2000 syntynyt jääkiekkoilija
*Libor Zábranský, tšekkiläinen vuonna 1973 syntynyt jääkiekkoilija, jääkiekkovalmentaja ja seurajohtaja
Aleksandr Raskin

**Aleksandr Borisovitš Raskin** (, 8. lokakuuta 1914 Vitebsk – 4. helmikuuta 1971 Moskova) oli venäläinen neuvostokirjailija.

Aleksandr Raskin valmistui Gorkin kirjallisuusinstituutista vuonna 1938. Hän kirjoitti satiirisia runoja ja proosaa neuvostoyhteiskunnan epäkohdista, aluksi Moris Slobodskoin kanssa. Raskin tunnetaan myös parodioistaan ja epigrammeistaan, joista monet kiersivät ainoastaan suusta suuhun. Hän kirjoitti myös suositut lastenkirjat *Kun isä oli pieni* (*Kogda papa by malenkim*, 1961) ja *Kak malenki papa utšilsa v škole* (”Miten pieni isä opiskeli koulussa”, 1963). Raskin oli naimisissa kirjailija Frida Vigdorovan kanssa.

## Suomennettu teos
* *Kun isä oli pieni*. Suom. Tauno Haapalainen. Moskova: Edistys, 1966.

## Lähteet
Dagnija Zigmonte

**Dagnija Zigmonte** (7. kesäkuuta 1931 Riika – 24. helmikuuta 1997 Riika) oli latvialainen kirjailija.

Zigmonte syntyi palvelijaperheeseen. Saksalaisten tulkkina toiminut äiti pidätettiin vuonna 1945 ja karkotettiin Kuolan niemimaalle. Zigmonte asui sukulaisten luona, valmistui Riian pedagogisesta instituutista vuonna 1954 ja työskenteli aikakauslehdissä.

Zigmonte tunnetaan lähinnä romaanikirjailijana, mutta hän on kirjoittanut myös kertomuksia, elokuvakäsikirjoituksia, muistelmia ja lastenkirjoja. Ensimmäiset romaanit *Saltais laiks* (”Kylmä aika ”, 1957) ja *Lapset ja puut kurkottavat aurinkoon* (*Bērni un koki aug pret sauli*, 1958) sijoittuvat saksalaismiehityksen aikaan. Romaani *Jūras vārti* (”Meren portti”, 1960) herätti huomiota päähenkilöiden välisten suhteiden kuvauksellaan. Zigmonte kuvaa romaaneissaan etupäässä kaupunkilaisia ja heidän ihmissuhteitaan. Kolmiosainen romaani *Adieņi* (1993–1994) tarkastelee omaelämäkerrallisesti latvialaisten kohtaloita 1900-luvulla.

## Suomennettu teos
* *Lapset ja puut kurkottavat aurinkoon*. Suom. Alli Airola. Moskova–Petroskoi: Edistys, 1964.

## Lähteet
Euroopan tulvat 2021

**Euroopan tulvat 2021** ovat vuoden 2021 heinäkuun rankkasateita seuranneita tulvia, jotka ovat aiheuttaneet kuolemia, katoamisia ja aineellisia vahinkoja erityisesti Saksan Rheinland-Pfalzissa ja Nordrhein-Westfalenissa sekä Belgian Liègen seudulla. Tulvineita jokia ovat olleet Ahr ja Maas. Saksassa kuolonuhreja tiedetään olevan vähintään 58 ja Belgiassa vähintään yhdeksän. Kuolonuhreihin on kuulunut pelastustöihin osallistuneita.

Tulvat aiheuttivat vaikean tilanteen myös Luxemburgissa, Alankomaissa ja Ranskassa. Liègen asukkaat määrättiin evakuoitaviksi, ja esimerkiksi Alankomaiden Maastrichtissä evakuointimääräys annettiin noin 10&nbsp;000:ta ihmistä koskien.

Rankkasateet aiheuttivat keskeytyksiä tie-, raide- sekä jokiliikenteeseen, ja panssarivaunuja lähetettiin avaamaan teitä maanvyörymien ja puiden kaatumisten jäljiltä. Helikopterein pelastettiin uhreja kaduilta, katoilta ja puista. Tulvat ovat johtaneet myös talojen romahtamisiin. Vaille sähköä jääneiden kotitalouksien määräksi arvioitiin 200&nbsp;000. Belgian kriisialueille lähetettiin apua myös Ranskasta.

## Syyt
Rankkasateet liittyvät Keski-Euroopan ylle kesällä 2021 juuttuneeseen matalapaineeseen. Saksassa poliitikot, kuten Svenja Schulze, Armin Laschet ja Horst Seehofer yhdistivät kommenteissaan tapahtumat laajemmin ilmastonmuutokseen. Ilmastonmuutos lisääkin äärimmäisten säätilojen yleisyyttä, vaikka ei suoraan selitä yksittäisiä säätapahtumia.

Tulvat ovat tapahtuma-alueilla kesäisin yleisiä, mutta kesän 2021 tulvissa poikkeuksellista on niiden vakavuus.

## Lähteet
Big vs Small

**Big vs Small** on Minna Duftonin ohjaama ja käsikirjoittama suomalainen dokumenttielokuva vuodelta 2020.

Elokuva on henkilödokumentti portugalilaisesta lainelautailijasta Joana Andradesista. Elokuvassa seurataan Andradesin elämää kolmen vuoden ajan, joiden aikana hän käy muun muassa Heinolassa harjoittelemassa vapaasukeltaja Johanna Nordbladin opastuksella hengityksen pidättämistä.

## Lähteet
Birger Norman

**Birger Norman** (1914 Svanö, Ruotsi – 1995) oli ruotsalainen runoilija, prosaisti ja kustannustoimittaja.

Normanin aiheena on usein oma kotiseutu Ådalen, jonka sosiaalista ja poliittista todellisuutta hän käsittelee niin runoissa kuin proosassakin. Hän käyttää runoissaan myös paikallista murretta. Normanin kirjaan *Ådalen 31* perustuu saman niminen elokuva. Ne kertovat Ådalenin tapahtumista vuonna 1931, jolloin poliisin virka-apuna olleet puolustusvoimien joukot ampuivat lakkomielenosoituksessa viisi paperityöläistä.

Normanin muistoksi on perustettu vuosittain jaettava Birger Norman -palkinto.

## Suomennetut kuunnelmat
* *Rullaverho* (*Rullgardinen*), suom. Marja Rankkala, Helsinki: Yleisradio 1967
* *Munakokkeli* (*Äggröran*), suom. Heikki O. Seppänen, Helsinki: Yleisradio 1969

## Lähteet
Edward Colston

**Edward II Colston** (2. marraskuuta 1636 – 11. lokakuuta 1721 Mortlake) oli brittiläinen liikemies, orjakauppias ja Tory-puolueen poliitikko.

Colston syntyi 1200-luvun loppupuolelta Bristolissa vaikuttaneeseen sukuun. Sukuun oli kuulunut monia varakkaita kauppiaita. Vuodesta 1680 Colston työskenteli orjakaupassa, jolla tienasi suurimman osan varallisuudestaan. Erään kuvauksen mukaan hän omisti yli neljäkymmentä laivaa. Colston oli Royal African Companyn aktiivinen jäsen ja vuosina 1689–1690 varakuvernööri. Hän päätti toimintansa Royal African Companyssa vuonna 1692. 1690–1700-luvuilla Colston rahoitti lukuisia hankkeita Bristolissa, mikä toi hänelle kaupungissa hyväntekijän maineen. Hänet haudattiin suurin menoin Bristolin All Saints' -kirkkoon.

Colston asui Mortlakessa vuodesta 1689 ja edusti Bristolin vaalipiiriä parlamentin jäsenenä vuosina 1710–1713.

## Patsas
13. marraskuuta 1895 Bristoliin pystytettiin John Cassidyn tekemä Colstonille omistettu pronssipatsas.

Colstonin pronssinen patsas kaadettiin, töhrittiin ja heitettiin satamaan 7. kesäkuuta 2020 George Floydin kuolemasta kummunneissa Black Lives Matter -protesteissa. Nostettu patsas pantiin kesäkuussa 2021 näytteille M Shed -museoon. Bristolin pormestari Marvin Rees kannusti kaupungin asukkaita kansalaiskeskusteluun patsaan tulevaisuudesta.

Bristolilainen konserttisali Colston Hall otti uudeksi nimekseen Bristol Beaconin 23. syyskuuta 2020.

## Lähteet
Teyateyaneng

**Teyateyaneng** on kaupunki Lesothon pohjoisosassa, Berean alueella. Se on myös alueen pääkaupunki. Vuonna 2021 kaupungissa asui 28&nbsp;412 asukasta. Kaupunki sijaitsee 31 kilometriä Lesothon pääkaupungista Maserusta koilliseen.

## Lähteet

## Aiheesta muualla
Sergei Voronin

**Sergei Aleksejevitš Voronin** (, 13. heinäkuuta 1913 Ljubim – 20. lokakuuta 2002 Pietari) oli venäläinen neuvostokirjailija.

Sergei Voronin syntyi virkailijaperheeseen. Hän kävi tehdaskoulun ja työskenteli rautatietyömailla eri puolilla Neuvostoliittoa. Voronin julkaisi ensimmäisen kertomuksensa vuonna 1944 ja liittyi Neuvostoliiton kommunistiseen puolueeseen vuonna 1947. Hän työskenteli kirjallisuuslehti *[[Neva (kirjallisuuslehti)|Nevan]]* päätoimittajana vuosina 1957–1964 ja kuului Venäjän SFNT:n kirjailijaliiton hallitukseen vuodesta 1965.

Voronin on kirjoittanut tasoltaan vaihtelevia kertomuksia ja romaaneja. Romaani *Na svojei zemle* (”Omalla maalla”, 1948–1952) kertoo Karjalankannaksen asuttamisesta toisen maailmansodan jälkeen. Romaani *Kaksi elämää* (*Dve žizni*, 1962) perustuu Siperian kokemuksiin. Peipsijärven rantojen asukkaita kuvaava kokoelma *Roditelski dom* (”Vanhempien talo”, 1974) sai Venäjän SFNT:n valtionpalkinnon vuonna 1976.

## Suomenettu teos
* *Kaksi elämää*. Suom. Vuokko Ahveninen. Moskova–Petroskoi: Edistys, 1964.

## Lähteet
Brandolinin laki

**Brandolinin laki** (tunnetaan myös nimellä **hölynpölyn epäsymmetriaperiaate** tai **paskapuheen epäsymmetrian periaate**) on italialaisen ohjelmoijan Alberto Brandolinin vuonna 2013 muotoilema internet-aforismi. Se kuvaa, kuinka paljon enemmän vaivaa vaaditaan virheellisen tai harhaanjohtavan väitteen kumoamiseen kuin sen tuottamiseen. Brandolinin laki ei ole vääjäämätön luonnonlaki vaan heuristinen periaate, jota käytetään kuvaamaan disinformaation kumoamisen vaikeutta. Laki kuuluu:

## Alkuperä
Brandolini esitti periaatteen julkisesti tammikuussa 2013 Twitterissä. Hän kertoi saaneensa inspiraation Daniel Kahnemanin teoksesta *[[Ajattelu, nopeasti ja hitaasti]]* juuri ennen kuin katsoi Italian entisen pääministerin Silvio Berlusconin ja toimittaja Marco Travaglion väittelyä poliittisessa keskusteluohjelmassa.
## Merkitys ja sovellukset
Brandolinin lakia on käsitelty erityisesti sosiaalisen median aikakauden yhteydessä, jota luonnehtii valeuutisten ja disinformaation nopea leviäminen. Empiiriset tutkimukset osoittavat, että valheellinen tieto leviää verkossa pidemmälle ja nopeammin kuin tosi tieto.

Periaatteen epäsymmetriaa on verrattu retorisiin taktiikoihin, kuten Gish gallop, joissa väitteiden suuri määrä ylittää vastapuolen mahdollisuuden kumota ne. Ilmiötä on myös selitetty psykologisilla tekijöillä, kuten yli-itsevarmuudella (Dunning–Kruger-ilmiö) ja muilla kognitiivisilla vinoumilla, jotka ylläpitävät virheellisten uskomusten sitkeyttä.

## Esimerkkejä
Tunnettu esimerkki on Andrew Wakefieldin vuonna 1998 julkaisema vilpillinen tutkimus, joka väitti MPR-rokoten aiheuttavan autismia. Vaikka artikkeli vedettiin takaisin ja Wakefieldin lääkärinlupa peruutettiin, väärä tieto jatkaa leviämistään vuosikymmenten tutkimuksesta huolimatta.

Brandolinin laki havainnollistaa, miksi virheellisen tiedon kumoaminen on työlästä ja miksi salaliittoteoriat ja valeuutiset ovat sitkeitä. COVID-19-pandemian aikana epäsymmetria näkyi laajasti verkossa: yksittäisten videoiden tai julkaisujen kumoaminen saattoi vaatia huomattavan määrän asiantuntijatyötä verrattuna sisällön alkuperäiseen tuottamiseen.

## Vastaavia sanontoja
Samankaltaisia ajatuksia on esitetty jo 1700-luvulta lähtien. Jonathan Swift kirjoitti vuonna 1710:

Taloustieteilijä Frédéric Bastiat totesi vuonna 1845:

## Torjuntakeinot
Brandolinin laki tekee disinformaation kumoamisesta vaikeaa, mutta tutkijat ja asiantuntijat ovat ehdottaneet keinoja sen vaikutusten vähentämiseksi
:
* Aktiivinen osallistuminen: Tieteellisen prosessin ei tulisi päättyä vertaisarvioituun julkaisuun; virheiden korjaaminen ja oikean tiedon viestiminen on olennainen osa työtä.
* Ennakointi (*prebunking*) ja toistuvat oikaisut: Ennakkovaroitukset, toistuvat oikaisut ja vaihtoehtoisen narratiivin tarjoaminen voivat vähentää virheellisen tiedon vaikutusta.
* Tarkkuuteen kannustaminen: Pienenkin huomion siirtäminen tarkkuuteen (*accuracy prompts*) voi parantaa verkossa jaettavan sisällön laatua.
* Selkeys ja avoimuus: Faktantarkistajien läpinäkyvä perustelu, selkeä viestintä ja epävarmuuksien avoin kuvaus edistävät luottamusta.

## Huomautukset

## Katso myös
* Poen laki

## Lähteet
Alba Ribas

**Alba Ribas** (s. 5. tammikuuta 1988 Barcelona, Katalonia, Espanja) on espanjalainen näyttelijä. Hänet tunnetaan ehkä parhaiten Anna Fritzin roolista elokuvassa *[[The Corpse of Anna Fritz]]*.

## Elokuvat
Elokuva, rooli ja vuosi:
* *Te quiero, imbécil*, Ana, 2020
* *Derecho a soñar*, –, 2019
* *Las Chicas del Cable*, Gimena, 2017
* *Cites*, Sara Diaz, 2016
* *[[The Corpse of Anna Fritz]]*, Anna Fritz, 2015
* *Barcelona, noche de verano*, Katherine, 2013
* *Animals*, Laura, 2012
* *XP3D Paranormal Xperience 3D*, Diana, 2011
* *Diario de una ninfómana*,  Val 21 Años, 2008
Lähde: 

## Lähteet

## Aiheesta muualla
* 
*
Dalen piirikunta

**Dalen piirikunta** on yksi Alabaman piirikunnista Yhdysvalloissa. Se sijaitsee osavaltion lounaisosassa. Siellä asui vuonna 2019 49&nbsp;172 asukasta, ja väestö on pienessä laskussa. Piirikunta perustettiin vuonna 1824. Piirikunnan hallintokeskus ja myös suurin kaupunki on Ozark.

## Historia
Dalen piirikunta perustettiin 22. joulukuuta 1824, ja se nimettiin georgialaisen Samuel Dalen mukaan. Vuonna 1841 Coffeen piirikunta irtautui Dalen piirikunnasta ja vuonna 1868 Genevan piirikunta muodostettiin Dalen piirikunnan eteläisistä osista. Houstonin piirikunta irtautui piirikunnan kaakkoisosista. Dalen piirikunnan hallintokeskusta on siirretty kaksi kertaa: ensin se oli Daleville, sitten se siirrettiin Newtoniin, ja lopulta nykyiseen Ozarkiin 1870.

## Väestö
Piirikunnassa asui vuonna 2019 49&nbsp;172 asukasta, ja väestö on pienessä 2,1 prosentin laskussa (2010-2019). Asukkaista ulkomailla syntyneitä on 3,5 prosenttia. Piirikunnassa asuu noin viisituhatta veteraania.

## Lähteet
Dallasin piirikunta (Alabama)

**Dallasin piirikunta** on yksi Yhdysvaltojen Alabaman piirikunnista. Se sijaitsee osavaltion keskiosissa. Piirikunta perustettiin vuonna 1818. Sen pääkaupunki ja myös suurin kaupunki on Selma. Asukkaita piirikunnassa on 37&nbsp;196, ja väestö on selvässä laskussa: väestö laski yli 15 prosentilla vuosien 2010 ja 2019 välillä.

## Historia
Dallasin piirikunta perustettiin 9. helmikuuta 1818, ennen kuin Alabama perustettiin osavaltioksi. Vuonna 1820 Cahaba valittiin pääkaupungiksi. Pääkaupunki on myöhemmin siirtynyt Selmaan.

## Koulutus
Piirikunnassa on 14 koulua, 4&nbsp;500 oppilasta ja 256 opettajaa.

## Väestö
Piirikunnassa asui vuonna 2019 37&nbsp;196 asukasta. Väestö laski vuodesta 2010 15,1 prosentilla. Pieni enemmistö asukkaista on naisia. Veteraaneja piirikunnassa asuu noin 1&nbsp;800 ja ulkomailla syntyneiden osuus on lähes kaksi prosenttia.

## Lähteet
Olga Perovskaja

**Olga Vasiljevna Perovskaja** (, 9. huhtikuuta 1902 Taurian kuvernementin Melitopolin kihlakunnan Vasiljevkan kylä – 18. syyskuuta 1961 Peredelkino) oli venäläinen lastenkirjailija.

Olga Perovskaja syntyi vanhaan aatelissukuun. Hänen isoisänsä oli Sofja Perovskajan veli. Isä oli metsänhoitaja, ja perhe asui Olgan ollessa lapsi nykyisessä Almatyssa. Perovskaja opiskeli Moskovan yliopiston biologisessa tiedekunnassa ja kirjoitti 1920-luvulta lähtien eläinaiheisia lastenkirjoja. Niistä tunnetuin on myöhemmin uudelleen muokattu esikoisteos *Lystikkäät leikkikumppanit* (*Rebjata i zverjata*, 1925). Toisen maailmansodan jälkeen Perovskaja oli kymmenen vuotta karkotuksessa syytettynä yhteistyöstä saksalaisten kanssa.

## Suomennettu teos
* *Lystikkäät leikkikumppanit*. Suom. Olga Kukkonen. Moskva: Edistys, 1966.

## Lähteet
Tuupovaaran kirjasto

**Tuupovaaran kirjasto** on Joensuun kaupungin itäosassa, Tuupovaaran pitäjän kirkonkylässä toimiva yleinen kirjasto. Kirjasto sai kesällä 2018 uudet tilat Osuuspankin talosta kirkonkylän keskustassa. 

Aiemmin kirjasto oli sijainnut Tuupovaaran yläkoululla. Joensuun kaupunki päätti vuonna 2016 kuitenkin keskittää usean aiemman yläkoulun opetuksen Heinävaaran koulun yhteyteen. Tuupovaaran yläkoulu purettiin kesällä 2018. 

Tuupovaaran kirjasto toimii osana Joensuun seutukirjastoa ja Vaara-kirjastojen kirjastokimppaa. Vaara-kirjastojen verkkokirjasto ja kumppanuuskirjastojen palvelut ovat myös joensuulaisten käytettävissä.

## Lähteet
Vladimir Tšivilihin

**Vladimir Aleksejevitš Tšivilihin** ( 7. maaliskuuta 1928 Mariinsk, Kemerovon alue – 9. kesäkuuta 1984 Moskova) oli venäläinen neuvostokirjailija.

Vladimir Tšivilihin syntyi rautatieläisen perheeseen ja vietti lapsuutensa Taigan asemalla Kemerovon alueella. Hän kävi rautatieopiston ja valmistui Moskovan yliopiston journalistiikan tiedekunnasta vuonna 1954. Tšivilihin työskenteli toimittajana Tšernigovissa, Brjanskissa ja Moskovassa sekä matkusteli eri puolilla Neuvostoliittoa.

Tšivilihinin teoksissa yhdistyvät journalistiikka ja kaunokirjallisuus. Dokumenttinovelli *Hopeakiskot* (*Serbrjanyje relsy*, 1958–1967) kertoo epäonnisesta tutkimusmatkasta rautatien rakentamiseksi Sajanvuorille. Kirja *Po gorodam i vesjam* (”Kaupungeissa ja kylissä”, 1976) sai Venäjän SFNT:n valtionpalkinnon. Tšivilihinin pääteos on esseeromaani *Pamjat* (”Muisti”, 1968–1983), jossa hän esittää näkemyksiään Venäjän historiasta. Sen toinen osa sai Neuvostoliiton valtionpalkinnon vuonna 1982.

## Suomennettu teos
* *Hopeakiskot: dokumenttinovelli*. Suom. Vuokko Ahveninen. Moskova: Edistys, 1966.

## Lähteet
Mohale’s Hoek

**Mohale’s Hoek** on yksi Lesothon alueista. Se sijaitsee maan lounaisosissa. Alueella on samanniminen kaupunki, joka toimii alueen hallintokeskuksena. Alueella asuu 174&nbsp;924 asukasta. Pinta-ala on 3&nbsp;530 neliökilometriä, ja väestötiheys 47 asukasta neliökilometrillä. 

## Lähteet
Kamiennik

**Kamiennik** on maalaiskunta Nysan piirikunnassa Puolassa. Sen väkiluku oli vuoden 2020 lopussa 3&nbsp;407. Kunnan hallintokeskus on Kamiennikin kylä.

Kamiennikin kunta jakautuu seuraaviin 13&nbsp;kylään: Białowieża, Chociebórz, Cieszanowice, Goworowice, Kamiennik, Karłowice Małe, Karłowice Wielkie, Kłodobok, Lipniki, Ogonów, Szklary, Wilemowice sekä Zurzyce. Kunnan pinta-ala on noin 89&nbsp;neliökilometriä. Se rajautuu Przewornon, Ziębicen, Otmuchówin, Pakosławicen ja Grodkówin kuntiin. Kamiennikin kunnan alue sijaitsee fyysis-maantieteellisesti Niemczan-Strzelinin kukkuloilla. Sen pinta-alasta noin 74&nbsp;prosenttia on maatalousmaata ja noin 16&nbsp;prosenttia metsää.

Kamiennikin kunnan väestö on pienentynyt viimeisten vuosikymmenten aikana; vielä vuonna 1995 väkiluku oli 3&nbsp;882. Vuoden 2019 joulukuussa 50,1&nbsp;prosenttia kunnan asukkaista oli naisia ja 49,9&nbsp;prosenttia miehiä. Alle 18-vuotiaat muodostivat kunnan väestöstä 15,5&nbsp;prosenttia, työikäiset 62,9&nbsp;prosenttia ja eläkeikäiset 21,6&nbsp;prosenttia. Väestön keski-ikä oli 42,4&nbsp;vuotta. Kunnan työttömyysaste oli vuoden 2019 lopussa 11,7&nbsp;prosenttia.

## Lähteet

## Aiheesta muualla

*
Emma Raducanu

**Emma Raducanu** (s. 13. marraskuuta 2002 Toronto, Kanada) on brittiläinen tennispelaaja ja grand slam -voittaja. WTA-maailmanlistalla hän on sijoittunut parhaimmillaan kaksinpelissä sijalle 10 heinäkuussa 2022. Hänen isänsä on romanialainen ja äitinsä kiinalainen. Raducanu syntyi Kanadassa, mutta perhe muutti Britanniaan hänen ollessaan kaksivuotias.

Raducanu saavutti 18-vuotiaana naisten kaksinpelin grand slam -mestaruuden Yhdysvaltain avoimissa 2021.

## Ura
Raducanu aloitti vuoden 2021 maailmanlistan sijalta 343. Hän ei kilpaillut ollenkaan helmikuun 2020 ja kesäkuun 2021 välisenä aikana keskittyäkseen opiskeluun, ja myös käynnissä olleen koronaviruspandemian vuoksi. Raducanu pelasi uransa ensimmäisessä WTA-turnauksessaan Nottinghamissa kesäkuussa 2021. Grand slam -turnauksen pääsarjassa hän pelasi ensimmäisen kerran Wimbledonissa 2021, missä hän eteni villin kortin pääsarjaan saaneena neljännelle kierrokselle. Hänestä tuli nuorin 16 parhaan joukkoon edennyt brittinainen avoimella aikakaudella ollessaan 18 vuotta ja 239 päivää vanha. Hän voitti turnauksen kolmannella kierroksella Sorana Cîrstean. Neljännellä kierroksella hän joutui luovuttamaan Ajla Tomljanovićia vastaan oltuaan tappiolla 4–6, 0–3.

Elokuussa Raducanu eteni WTA 125K -turnauksen loppuotteluun Chicagossa, häviten siellä toiselle 18-vuotiaalle Clara Tausonille. Elo-syyskuussa pelatussa Yhdysvaltain avoimissa maailmanlistan sijalla 150 ollut Raducanu eteni karsintojen kautta pääsarjaan, missä voitti Stefanie Vögelen, Zhang Shuain, Sara Sorribes Tormon, Shelby Rogersin, olympiakultaa kuukautta aiemmin voittaneen Belinda Bencicin ja María Sákkarin ja selvitti tiensä loppuotteluun. Raducanusta tuli historian ensimmäinen pelaaja, joka eteni karsintojen kautta grand slam -finaaliin. Loppuottelussa hän voitti Kanadan Leylah Fernandezin luvuin 6–4, 6–3. Hän ei hävinnyt turnauksessa erääkään. Edellisen kerran brittiläinen nainen voitti tenniksen grand slam -turnauksen vuonna 1977 (Virginia Wade). Ison-Britannian valtiojohdosta kuningatar Elisabet II ja pääministeri Boris Johnson onnittelivat Raducanua historiallisesta saavutuksesta.

## Lähteet

## Aiheesta muualla
* 
*
Syanantraniliproli

**Syanantraniliproli** (C19H14N6BrClO2) on heterosyklisiin amideihin kuuluva orgaaninen yhdiste. Yhdistettä voidaan käyttää hyönteismyrkkynä maataloudessa.

## Ominaisuudet, valmistus ja käyttö
Huoneenlämpötilassa syanantraniliproli on kiteistä ainetta. Yhdiste liukenee vain niukasti veteen. Syanantraniliproli on myrkyllistä hyönteisille, koska se sitoutuu niiden ryanodiinireseptoreihin. Tämän seurauksena kalsiumionien virtaus soluihin kasvaa aiheuttaen lihasten halvautumista. Nisäkkäille yhdiste ei ole myrkyllistä.

Syanantraniliprolia valmistetaan 5-bromi-2-(3-klooripyridin-2-yyli)pyratsoli-3-karboksyylihapon ja 4-syano-6-metyyliantraniiliamidin välisellä reaktiolla.

Syanantraniliprolia käytetään perhosten toukkia, kirvoja, jauhiaisia ja kovakuoriaisia vastaan. Se hyväksyttiin markkinoille Euroopan unionin alueella vuonna 2016.

## Lähteet
Christina Dahlblom

**Christina Dahlblom** (s. 1978) on hallitusammattilainen, yrittäjä ja kauppatieteiden tohtori Svenska Handelshögskolanista. Hän on toiminut mm. konsultointitoimisto Miltton Sparks Oy:n toimitusjohtajana ja Miltton Groupin osakkaana. Dahlblom on toiminut mm. seuraavien organisaatioiden hallituksissa: Stiftelsen Svenska handelshögskolan, EQ Oyj, Oy Transmeri Ab ja Aktia Oyj.  Nykyisin hän on aktiivinen mm. Viking Line Abp:n sekä GoGolfin hallituksessa. Lisäksi hän on toiminut RKP:n varapuheenjohtajana.

## Lähteet
Lara Saulo

**Lara Kristiaana Saulo** (s. 1972) on kauppatieteiden maisteri Helsingin Kauppakorkeakoulusta, Fazer-konsernin johtorymän jäsen  ja Fazer Leipomot -liiketoiminta-alueen johtaja.   Aiemmin hän on toiminut muun muassa transformaatiojohtajana.  Lisäksi Saulo on lakitoimisto Fondian hallituksen jäsen.  Aiemmin Saulo on työskennellyt muun muassa The Boston Consulting Groupissa ja TeliaSonerassa.

## Lähteet
Luettelo vähintään 50 maaottelua Tanskan maajoukkueessa pelanneista jalkapalloilijoista

Tämä on **luettelo vähintään 50 maaottelua [[Tanskan jalkapallomaajoukkue|Tanskan maajoukkueessa]] pelanneista [[jalkapallo]]ilijoista**. Vuodet-sarakkeessa ovat pelaajan ensimmäisen ja viimeisen maaottelun vuodet, aktiivipelaajilla vain ensimmäisen.
__TOC__
## Miehet
Päivitetty 15. heinäkuuta 2021.

## Lähteet
Etäisyys (elokuva)

**Etäisyys** (*Distance*) on Anthony Loverin ohjaama yhdysvaltalainen independent-elokuva vuodelta 1975. Pienen varuskuntakaupungin kantahenkilökunnan ihmissuhteista kertovan draaman pääosissa nähdään James Woods ja Eija Pokkinen, jolle tämä oli merkittävin elokuvarooli sitten Jaakko Pakkasvirran *[[Vihreä leski|Vihreän lesken]]* (1968).

## Juoni
Tapahtumat sijoittuvat 1950-luvun puolivälin Georgiaan. Paikallisen varuskunnan kantahenkilökuntaan kuuluva afroamerikkalainen Elwood Horne on tuonut valkoihoisen vaimonsa Gretan Saksasta ollessaan siellä työssä Yhdysvaltojen tukikohdassa. Avioliitto on viilennyt, ja Greta Horne iskee silmänsä miehensä apulaisena varusmiespalvelustaan suorittavaan Larry Vincentiin.

## Rooleissa

## Tuotanto
Elokuva on kuvattu Yhdysvalloissa Georgian osavaltion Savannah’ssa ja Hinesvillessä.

## Vastaanotto
*Helsingin Sanomien* Mikael Fräntin mukaan *Etäisyys* on kunnianhimoinen pikkufilmi, joka muistuttaa 1950-luvun lopun television arkikuvauksia. Elokuvan rakennetta hän piti hieman rosoisena mutta kirjoitti Eija Pokkisen selviytyvän vaikeasta roolistaan kaikella kunnialla.

Elokuva sai Suomessa ensi-iltansa 23. marraskuuta 1979 Helsingin Museokadun Cinemassa. Se sai 188 katsojaa.

## Lähteet
Jevgeni Nosov

**Jevgeni Ivanovitš Nosov** (; 1925 Tolmatševo, Kurskin alue, Neuvostoliitto  – 2002) oli venäläinen kirjailija. Aiheiltaan ja kieleltään hän oli niin sanottuja maaseutukirjailijoita.

## Suomennettu tuotanto
* Voiton punaviini, novelli, antologiassa: *Kaukana pohjoisessa: nykyvenäläistä proosaa*, valinnut ja suomentanut Marja-Leena Raunio, Karjala 1988 

## Lähteet
Hassan Maikal

**Hassan Maikal** (s. 1996 Tampere) on suomalainen rap- ja r'n'b-artisti.  Artistiuransa lisäksi on toiminut tubettajana ja vaikuttajana. Hän tehnyt esimerkiksi kouluvierailuja, joilla hän on kertonut tarinaansa. Maikal levyttää Sonylle, ja hänen esikoisalbuminsa *[[Betonitarha]]* julkaistiin toukokuussa 2021. Levyn on tuottanut Alvar Yrjänä Escartin. Albumi kertoo muun muassa yhteisöllisestä elämästä Kontulassa, mutta käsittelee myös yksinäisyyttä ja epävarmuutta.

## Diskografia

### Albumit

* *[[Betonitarha]]* (2021)
* *Ilmaista terapiaa (2024)*

### EP:t

* *[[Erilainen]]* (2018)

### Singlet

* "Hengitä" (2018)
* "Erilainen" (2018)
* "Stressii ei oo" (2018)
* "Myöhäst" (2020)
* "Hullu" ft. Lukas Leon (2020)
* "Tänään" (2020)
* "Yksinäistä" ft. IBE (2021)

### Vierailijana
* "Tottunut pimeään" – Lukas Leon (2020)
* "Menetän sut" – F (2021)

## Lähteet
Hedda Liukkala

**Hedda Katariina Liukkala** (s. 11. marraskuuta 1990 Hämeenlinna) on suomalainen nykysirkus- ja performanssitaiteilija. Hän on esiintynyt lukuisissa teoksissa ja tapahtumissa sekä Suomessa että ulkomailla. Liukkalan pääasiallinen työskentelyväline on cyr-rengas.

Liukkala on valmistunut teatteri-ilmaisun ohjaajaksi Turun taideakatemiasta vuonna 2015, ja sirkusartistiksi (kandidaatin tutkinto) École supérieure des arts du cirque-koulusta vuonna 2017.

Liukkala on tunnettu muun muassa monitaideryhmä Recover Laboratoryn teoksista, omista sooloteoksistaan, elokuvista, sekä kansainvälisenä burleskitaiteilijana. Hän toimii Berliinin sirkusfestivaalien lavamanagerina, sekä sosiaalisen median vastaavana. Liukkala on esiintynyt myös suomalaisen videotaiteilija Eija-Liisa Ahtilan Studies on the Ecology of Drama 1 -teoksessa.

## Lähteet
* 
* 
* 
* 

### Viitteet
Nicholas Ludford

**Nicholas Ludford** (n. 1485 – 4. toukokuuta 1557) oli brittiläinen säveltäjä. Hänet tunnetaan etenkin 1500-luvun kuorokirjoissa säilyneistä juhlamessuistaan.

Ludford syntyi todennäköisesti Lontoossa, mutta tietoa hänen mahdollisesta koulutuksestaan ei ole säilynyt. Säilyneissä dokumenteissa varhaisin maininta hänestä on vuodelta 1521. Ludford toimi St Stephen's -kirkon kuoromestarina ja suntiona Westminsterissä. Hän oli harras katolilainen eikä monista muista aikansa säveltäjistä poiketen säveltänyt uskonpuhdistuksen jälkeen Englannin kirkolle. Kuolemansa jälkeen Ludford vaipui unohduksiin, kunnes hänen sävellystensä kokoelma julkaistiin vuonna 1963. Hänen teoksistaan ensimmäisen levytyksen teki The Cardinall's Musick vuonna 1993.

Ludfordin ensimmäinen vaimo Anne haudattiin 9. joulukuuta 1552, mutta Ludford meni 21. toukokuuta 1554 uusiin naimisiin Helen Thomasin kanssa. Ludford haudattiin Pyhän Margaretin kirkkoon vuonna 1557.

## Lähteet

## Aiheesta muualla
* IMSLP: nuotteja
Annastiina Hintsa

**Annastiina Eveliina Hintsa** (s. 1987) on suomalainen yritysvalmentaja ja toimitusjohtaja. Hintsa on koulutukseltaan kauppatieteiden maisteri ja suorittanut Aalto-yli­opiston kansainvälisen CEMS-maisteriohjelman. Hintsa on valmennusyritys Hintsa Performancen toimitusjohtaja. Hintsa Performance myy hyvinvointialan valmennusta. Aiemmin Hintsa on työskennellyt konsulttiyhtiö McKinseyssä. Hintsa on harrastanut 250 km ultrajuoksua. Hän on kertonut avoimesti muun muassa burn-outistaan sekä syömishäiriöstään.

Hintsa on urheilulääkäri ja ortopedi Aki Hintsaan tytär. Hänen sisarensa on Lotta Hintsa.

## Lähteet
Mount Nyangani

**Mount Nyangani** on Eastern Highlands -vuoristoon kuuluva vuori Zimbabwessa. Se sijaitsee Nyangan kansallispuiston alueella noin 110 kilometriä luoteeseen Mutaresta. Vuoren huippu (2&nbsp;592 m) on Zimbabwen korkein kohta.

Mount Nyanganilta saa alkunsa kolme jokea: Nyamuziwa, Gairezi ja Pungwe.

Mount Nyangani tunnetaan monista siellä sattuneista katoamistapauksista, joihin alueella on liitetty yliluonnollisia uskomuksia. Vuorikiipeilijöiden kuolemantapauksia on myös sattunut lukuisia.

## Lähteet
Sofi Häkkinen

**Sofi Häkkinen** (s. 24. tammikuuta 1990 Oulu) on suomalainen kuvataiteilija ja taiteellinen johtaja. Häkkinen oli Seinäjoen Taidehallin Kesäkuvataiteilija vuonna 2020.  Häkkinen asuu ja työskentelee Helsingissä.

Häkkinen on valmistunut kuvataiteilijaksi Tampereen ammattikorkeakoulusta vuonna 2016 ja taiteen maisteriksi Aalto-yliopistosta vuonna 2018. Hän on opiskellut kuvataidetta myös Lapin yliopistossa ja Saksassa Universität der Künste Berlinissä. Häkkinen valmistuu Kuvataideakatemiasta kuvataiteen maisteriksi 2025.

Häkkinen käyttää veistoksissaan materiaaleina mm. makaronia, puuta, metallia ja ready-madea, ja hän tekee myös performanssiteoksia taiteilijaparinsa Miradonna Sirkan kanssa. Häkkinen sisällyttää usein teoksiinsa osallistavan elementin, kuten Hämeenlinnan taidemuseolle Taidevaltakunta-biennaaliin 2024 tekemässään teoksessa.

Häkkinen on ollut toteuttamassa useita kuvanveistäjä Hanna Vihriälän teoksia sekä Viikin tekniikan museossa olevaa Taina Väisäsen suunnittelemaa Hehkulamppupilveä.
Häkkinen on monitaideryhmä Recover Laboratoryn perustajia ja taiteellinen johtaja. Häkkinen toimii myös videotaiteilijana ja VJ:nä, ja hänen liveprojisointejaan on nähty muun muassa muusikko Maija Vilkkumaan, rap-artisti Pyhimyksen konsertissa sekä Penkinlämmittäjät-televisiosarjassa. Kuvataiteen lisäksi monitaiteen alalla  toimiva Häkkinen on tehnyt erilaisten poikkitaiteellisten performanssien lisäksi esimerkiksi kuvataidenäyttelyitä näyttelijä Riku Niemisen kanssa.

## Lähteet
* 

### Viitteet

## Aiheesta muualla
* Sofi Häkkisen verkkosivut
Uhri – elokuva metsästä

**Uhri – elokuva metsästä** on Anastasia Lapsuin ja Markku Lehmuskallion ohjaama suomalainen dokumenttielokuva vuodelta 1998. 

Elokuva on kansantieteellinen elokuva sekä yhteiskunnallinen dokumentti Siperiassa asuvista selkupeista, jotka elävät metsästyksellä ja kalastuksella. Elokuvassa seurataan Juri Mihailovitš Kalinin perheen elämää, joka koostuu kalastamisesta, turkiseläinten pyydystämisestä ja saaliin vaihtamisesta ruokaan ja muihin hyödykkeisiin. Elokuvassa kuvataan myös selkupien elämänmuodon vähittäistä häviämistä, sillä nuoret eivät ole enää kovin kiinnostuneita kansansa perinteistä ja monet heistä ovat siirtymässä asumaan kyliin ja he hakeutuvat työhön öljyteollisuuden pariin.

## Lähteet
Soisalon Liikenne

**Soisalon Liikenne Oy** on suomalainen linja-autoalan perheyritys joka perustettiin 21. maaliskuuta 1995. Yrityksen perusti Mikko Nissinen. 

Päätoimipaikka sijaitsee Varkaudessa, jossa toimivat päävarikko, toimisto, korjaamotilat ja pesutilat.

## Reitit
Soisalon Liikenteen liikennöintitarjontaan kuuluu seutu- ja lähiliikenne, paikallisliikenne, pikavuoro-, vakiovuoro- ja tilausajoliikenne. Myös tapahtumakuljetukset.

Soisalon Liikenteellä on yli 40 linja-autoa, joihin kuuluu kaukoliikenne-, paikallisliikenne- ja palveluliikenneautot. Soisalon Liikenne liikennöi paikallisliikennettä Mikkelissä ja Pieksämäellä, sekä neljää seutulinjaa Lappeenrannan joukkoliikenteessä. 

Kaukoliikenteenreitit (kesä 2021):

* Helsinki - Kuopio
* Helsinki - Mikkeli
* Jyväskylä - Varkaus - Joensuu
* Jyväskylä - Mikkeli - Lappeenranta
* Jyväskylä - Varkaus - Savonlinna
* Joutsa - Jyväskylä
* Parikkala - Savonlinna
* Savonlinna - Puumala
* Jyväskylä - Lievestuore - Hankasalmi

## Lähteet